b'\n_START_ARTICLE_\nGustav \xc5\xa0ilih\n_START_SECTION_\n\xc5\xbdivljenjepis\n_START_PARAGRAPH_\n\xc5\xa0ilih je leta 1912 maturiral na u\xc4\x8ditelji\xc5\xa1\xc4\x8du v Ljubljani. Nato se je strokovno izpopolnjeval na Dunaju, v \xc5\xbdenevi in Zagrebu, kjer je na Vi\xc5\xa1ji pedago\xc5\xa1ki \xc5\xa1oli diplomiral iz pedagogike, psihologije in nem\xc5\xa1\xc4\x8dine._NEWLINE_Pred vojno je pou\xc4\x8deval v Preboldu. Med vojno je bil vpoklican v Avstro-Ogrsko vojsko, poslan na So\xc5\xa1ko fronto, kjer je bil ranjen, po vojni pa je kot Maistrov borec sodeloval v boju za severno mejo. Po letu 1918 je med drugim u\xc4\x8dil na trgovski \xc5\xa1oli v Mariboru (1919 do 1927). Od leta 1928 do 1941 ter 1945 do 1952 pa je pou\xc4\x8deval na mariborskem u\xc4\x8ditelji\xc5\xa1\xc4\x8du. Leta 1952 je v Mariboru ustanovil vzgojno posvetovalnico in jo vodil do 1961._NEWLINE_\xc5\xa0ilihovo pedago\xc5\xa1ko pisanje obsega preko 300 bibliografskih enot, od tega ve\xc4\x8d knjig. Nekatera od  njegovih strokovnih del so prevedena v srbohrva\xc5\xa1\xc4\x8dino. Bil je ustanovitelj in predsednik Pedago\xc5\xa1ke centrale ter organizator pedago\xc5\xa1kih te\xc4\x8dajev v Mariboru in urednik Roditeljskega lista ter Pedago\xc5\xa1kega zbornika (1924 do 1932).\n_START_SECTION_\nLiterarno delo\n_START_PARAGRAPH_\n\xc5\xa0ilih je v mlaj\xc5\xa1ih letih pisal pesmi in kraj\xc5\xa1o mladinsko prozo: Neko\xc4\x8d je bilo jezero (1921), Beli dvor (1938) in odrsko delo  Kaverna (uprizorjeno 1932).'